CELEX: 32021D2165
Language: et
Date: 2021-12-03 00:00:00
Title: Komisjoni rakendusotsus (EL) 2021/2165, 3. detsember 2021, milles käsitletakse biotsiidi Biobor JF turul kättesaadavaks tegemist ja kasutamist võimaldava Tšehhi Vabariigi tervishoiuministeeriumi võetud meetme pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2021) 8684 all) (Ainult tšehhikeelne tekst on autentne)

7.12.2021   
               
               
                  ET
               
               
                  Euroopa Liidu Teataja
               
               
                  L 437/8
               
            
         KOMISJONI RAKENDUSOTSUS (EL) 2021/2165,
         3. detsember 2021,
         milles käsitletakse biotsiidi Biobor JF turul kättesaadavaks tegemist ja kasutamist võimaldava Tšehhi Vabariigi tervishoiuministeeriumi võetud meetme pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
         
            
               (teatavaks tehtud numbri C(2021) 8684 all)
            
         
         (Ainult tšehhikeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
         ning arvestades järgmist:
         
                     (1)
                  
                  
                     Tšehhi Vabariigi tervishoiuministeerium (edaspidi „pädev asutus“) võttis 15. aprillil 2021 kooskõlas määruse (EL) nr 528/2012 artikli 55 lõike 1 esimese lõiguga vastu otsuse lubada kuni 12. oktoobrini 2021 teha biotsiid Biobor JF kutseliste kasutajate jaoks turul kättesaadavaks ja lubada neil seda kasutada õhusõidukite kütusepaakide ja kütusesüsteemide mikroobivastaseks töötlemiseks (edaspidi „meede“). Pädev asutus teavitas sellest meetmest ja selle võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Pädeva asutuse esitatud teabe kohaselt oli meede vajalik rahvatervise kaitseks, kuna õhusõiduki kütusepaakide ja kütusesüsteemide mikrobioloogiline saastumine võib põhjustada õhusõiduki mootori rikkeid ja ohustada õhusõiduki lennukõlblikkust, seades sellega ohtu reisijad ja meeskonna. COVID-19 pandeemia ja sellest tulenevad lennupiirangud on toonud kaasa paljude õhusõidukite ajutise seisma jätmise. Õhusõidukite seisma jätmine on mikrobioloogilist saastumist soodustav tegur.
                  
               
                     (3)
                  
                  
                     Biotsiid Biobor JF sisaldab toimeaineid 2,2’-(1-metüültrimetüleendioksü)bis-(4-metüül-1,3,2-dioksaborinaani) (CASi number 2665-13-6) ja 2,2’-oksübis-(4,4,6-trimetüül-1,3,2-dioksaborinaani) (CASi number 14697-50-8), mida kasutatakse määruse (EL) nr 528/2012 V lisas määratletud tooteliiki 6 kuuluvates biotsiidides (konservandid toodete säilitamiseks). Kuna kõnealused toimeained ei ole loetletud komisjoni delegeeritud määruse (EL) nr 1062/2014 (2) II lisas, ei ole need hõlmatud määruses (EL) nr 528/2012 osutatud tööprogrammiga, mille eesmärk on kõigi biotsiidides sisalduvate olemasolevate toimeainete süstemaatiline läbivaatamine. Seepärast ei kohaldata nende toimeainete suhtes kõnealuse määruse artiklit 89 ning enne, kui neid sisaldavatele biotsiididele saab anda loa ka riiklikul tasandil, tuleb neid hinnata ja need heaks kiita.
                  
               
                     (4)
                  
                  
                     7. juulil 2021 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse võimaldada meetme kehtivust pikendada. Põhjendatud taotlus põhines asjaolul, et õhusõidukite kütusepaakide ja kütusesüsteemide mikrobioloogiline saastumine võib pärast 12. oktoobrit 2021 jätkuvalt vähendada lennutranspordi ohutust, ning väitel, et biotsiid Biobor JF on sellise mikrobioloogilise saastumise ohjamiseks hädavajalik.
                  
               
                     (5)
                  
                  
                     Pädeva asutuse esitatud teabe kohaselt kõrvaldati 2020. aasta märtsis turult ainus alternatiivne biotsiid, mida õhusõiduki- ja mootoritootjad soovitasid mikrobioloogilise saastumise vastaseks töötlemiseks (Kathon™ FP 1.5), kuna pärast selle tootega töötlemist täheldati mootori töös tõsiseid kõrvalekaldeid.
                  
               
                     (6)
                  
                  
                     Pädeva asutuse sõnul ei ole õhusõidukite kütusepaakide ja kütusesüsteemide mikrobioloogilise saastumise vastaseks töötlemiseks muid võimalusi peale Biobor JFi kasutamise.
                  
               
                     (7)
                  
                  
                     Komisjonile teadaolevalt on Biobor JFi tootja astunud samme tootele tavapärase loa saamiseks. Samuti ilmneb, et Biobor JFis sisalduvate toimeainete heakskiitmise taotlus esitatakse eeldatavasti 2022. aasta keskpaigaks. Toimeainete heakskiitmine ja sellele järgnev biotsiidile loa andmine oleks tulevikus püsiv lahendus, kuid nende menetluste lõpuleviimine võtab palju aega.
                  
               
                     (8)
                  
                  
                     Õhusõidukite kütusepaakide ja kütusesüsteemide mikrobioloogilise saastumise ebapiisav tõrje võib vähendada lennutranspordi ohutust ning seda ohtu ei ole võimalik piisavalt ohjata muude biotsiidide ega muude vahenditega. Seepärast on asjakohane lubada pädeval asutusel meetme kehtivust pikendada.
                  
               
                     (9)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Tšehhi Vabariigi tervishoiuministeerium võib pikendada kuni 16. aprillini 2023 meedet, millega lubatakse teha biotsiid Biobor JF kutseliste kasutajate jaoks turul kättesaadavaks ja neil seda kasutada õhusõidukite kütusepaakide ja kütusesüsteemide mikroobivastaseks töötlemiseks.
         
         
            Artikkel 2
            Käesolev otsus on adresseeritud Tšehhi Vabariigi tervishoiuministeeriumile.
         
         
            Brüssel, 3. detsember 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.
         
            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).